Lydia Ko (18) ble tidenes yngste majorvinner
ARTIKKELEN ER OVER FIRE ÅR GAMMEL Mens Suzann Pettersen har hatt en tung helg i Frankrike (34. plass), avsluttet Lydia Ko med åtte under par på den siste runden – og vant dermed suverent med 16 under par.Tiger Woods var 21 år gammel da han inntok 1. plassen på verdensrankingen første gang i 1997 – samme året som Lydia Ko ble født. Den rekorden sto inntil nettopp Lydia inntok tetplassen blant kvinnene, 17 år og drøyt ni måneder gammel. Hun er altså vant til å skrive historie. 29. januar 2012 ble Lydia Ko den yngste vinner av en profesjonell golfturnering da hun vant Bing Lee/Samsung Women's NSW Open på Australia-touren. Hun var den gang 14 år og hadde blitt nummer to i samme konkurranse året før. Senere i 2012 ble rekorden hennes slått av den 14-årige kanadieren Brooke Henderson. 26. august 2012, 15 år, fire måneder og tre dager gammel, ble Lydia Ko tidenes yngste vinner i LPGA, den desidert mest prestisjefylte golftouren. Hun vant Canadian Women's Open med 13 under par. Ko vant forresten samme turnering også året etter - etter at Suzann Pettersen sprakk fullstendig på slutten.Lydia Ko er født i Sør-Korea – der så mange av verdenstoppene i kvinnegolf kommer fra. Men da hun var seks år, bestemte foreldrene seg for å utvandre, først til Australia, men der likte de seg ikke så godt – og så fortsatte ferden til New Zealand. Lydia Ko har flere ganger uttalt at hun er stolt av å være newzealender. Inntil Kos seier i dag var Morgan Pressel tidenes yngste majorvinner. Hun var 18 år, 10 måneder og ni dager gammel da hun vant Kraft Nabisco i 2007. Ko har vært nær å vinne majors også tidligere. Da Suzann Pettersen vant Evian-tittelen for to år siden, ble hun nummer to, to slag bak Norges golfener. Mi Hyang Lee, som ledet før siste runde, taklet ikke presset og endte hele ni slag bak Lydia Ko. Lexi Thompson ble nummer to.
Tiger Woods var 21 første gang han vant en major. Lydia Ko er 18 år, fire måneder og 20 dager gammel og vant i dag Evian Championship.